cyanic-selkie/wikianc huggingface dataset:
Tarzan
Die karakter
Intussen raak Tarzan en Jane verlief en toe sy terugkeer Amerika toe, volg hy haar. In latere boeke trou die twee en het ’n seun, Jack, wie se aapnaam Korak is.
Voorkoms en vaardighede
Tarzan is in die oorspronklike boek van Burroughs ’n held met meestal goeie eienskappe. Hy is ’n groot, intelligente en sterk geboude man met grys oë en swart hare.
Danksy Tarzan se opvoeding deur die ape en sy lang lewe in die oerwoud het hy vaardighede wat ander mense nie het nie. Hy het besonder skerp sintuie en kan kilometers ver iemand hoor aankom of gevaar ruik. Hy dra ’n lendekleed en beweeg deur die oerwoud deur van tak na tak te swaai of spring. In gevegte met wilde diere tree hy altyd as oorwinnaar uit die stryd. Benewens die ape kom hy ook goed met olifante oor die weg en hulle help hom dikwels wanneer hy in noodsituasies om hulp roep.
Tarzan besit danksy die gebruik van besondere pille, wat hy by ’n geheimsinnige stam kry, en behandeling deur ’n toordokter "ewige jeug". In die laaste van Burroughs se boeke, wat aan die einde van die Tweede Wêreldoorlog afspeel, lyk hy nog soos ’n man van in sy twintigs, terwyl hy toe al eintlik omtrent sestig jaar oud moes gewees het. Ook sy vrou en seun sluk dié pille. Tarzan is baie lief vir Jane en wys die toenadering van ander, slim en mooi vroue van die hand, soos koningin Nemone en die hoëpriesteres La van die verlore stad Opar.
Uitwerking
Tarzan is een van die bekendste fiktiewe karakters in die wêreld. Benewens in die twee dosyn boeke van Burroughs, duik hy ook op in talle rolprente, televisiereekse, strokiesprente en hoorspele.
Die eerste Tarzan-boek was ’n groot sukses, maar die latere boeke is minder goed ontvang. Van die kritiek is dat hulle te veel van ’n vaste formule gebruik maak en te herhalend is. In die sewentigerjare is ook beweer dat die boeke rassisties is.
Verfilming
Die boeke van Burroughs het so byval gevind by die publiek dat Hollywood besluit het om hulle te verfilm. Volgens die Internet Movie Database is daar tussen 1918 en 1999 altesaam 88 rolprente oor Tarzan gemaak. Die eerste prent is in 1918 uitgereik met Elmo Lincoln as Tarzan. Dit was ’n stilrolprent, nes die paar wat daarop gevolg het.
Van 1932 af het Tarzan wêreldberoemd geword toe die sterk geboude swemkampioen Johnny Weissmuller die rol van Tarzan begin vertolk. Die suksesvolste Tarzan-prente is tussen 1932 en 1948 gemaak met Weissmuller as Tarzan en Maureen O'Sullivan as Jane. Die beroemdste sêding wat aan dié prente toegeskryf word, is toe Tarzan, wat nie baie taalvaardig was nie, die eerste keer ’n vrou, Jane, ontmoet: "Me Tarzan, you Jane!" Dit was egter ’n oningeligte joernalis wat dié toneel so beskryf het. In die werklike toneel gebruik Weissmuller nooit dié woorde nie – hy wys na Jane en noem haar naam en wys dan na homself en sê "Tarzan". Daarna is daar ’n paar herhalings van dié interaksie.
Weissmuller se Tarzan-weergawe wyk grootliks af van Burroughs se boekweergawe. Die skrywer het in die kontrak met die ateljee MGM bepaal dat geen reël in die boek gebruik mag word nie; net die name Tarzan en Jane. Laasgenoemde karakter het selfs ’n ander van in die prente gekry: Parker, in plaas van Porter. Burroughs was later baie ongelukkig oor die prente.
In 1935 het hy self ’n prent vervaardig, The New Adventures of Tarzan. Die Olimpiese gewigstootkampioen Herman Brix het die rol van Tarzan in dié prent vertolk. Aanhangers van Burroughs beskou hom tot vandag toe as die mees getroue Tarzan-akteur nog.
In die sestigerjare was daar ’n groot oplewing in Tarzan se gewildheid. Boeke en strokiesverhale het uitstekend verkoop en dit is gevolg deur nog Tarzan-rolprente en –televisiereekse. In dié tydperk is van die beste Tarzan-prente gemaak, veral Tarzan's Greatest Adventure en Tarzan the Magnificent met die gespierde Gordon Scott in die hoofrol. Ook Tarzan Goes to India (finansieel die suksesvolste Tarzan-prent nog) en Tarzan's Three Challenges is goeie produksies. Daarna het die gehalte van die prente afgeneem.
In 1984 het die regisseur Hugh Hudson die prent Greystoke: The Legend of Tarzan, Lord of the Apes uitgereik. Daarin volg hy die Burroughs-verhaal meer getrou en word Tarzan nie meer as so dom uitgebeeld nie. Die volgende prent, Tarzan and The Lost City (1998) met Casper Van Dien, was min of meer bedoel as vervolg op Greystoke. Die prent het misluk weens ’n te klein begroting en min goeie tonele.
Op die oomblik is daar planne om ’n nuwe rolprentweergawe te maak in die lyn van Pirates of the Caribbean, met baie aksie en spesiale effekte. Die regisseur David Yates hoop Alexander Skarsgård, Eric Northman uit die reeks True Blood, sal die titelrol vertolk.
1481
Die jaar 1481 was 'n gewone jaar wat volgens die Gregoriaanse kalender op 'n Saterdag begin het. Dit was die 81ste jaar van die 15de eeu n.C. Soos ander gewone jare het die jaar 12 maande, 52 weke en 365 dae gehad.
Chondrocladia schlatteri
Chondrocladia schlatteri is 'n gewone sponsspesie uit die familie van die Cladorhizidae. Die wetenskaplike naam van die spesie is die eerste keer geldig gepubliseer in 2011 deur Lopes, Bravo & Hajdu.
Japannees
Japannees (日本語 / にほんご), [nihõŋɡo] of [nihõŋŋo]) is die amptelike taal van Japan en word deur sowat 128 miljoen mense in Japan as eerste taal gepraat en deur meer as een miljoen as tweede taal. Dit word ook deur Japannese immigrantegemeenskappe in verskeie dele van die wêreld gepraat. Die totale aantal Japannese sprekers word op 130 miljoen geskat wat dit die negende grootste taal ter wêreld maak. Japannees vorm saam met die Ryukyu-tale die Japannese tale.
Japannees is 'n agglutinatiewe taal en word gekenmerk deur 'n ingewikkelde stelsel van beleefdheidsvorme, genaamd keigo, wat die hiërargiese struktuur van die Japannese samelewing reflekteer, met werkwoordvorme en besondere woordeskat wat afhang van die relatiewe status van die spreker, luisteraar en die persoon wat in die gesprek genoem word. Die klankinventaris van Japannees is betreklik klein en dit het 'n leksikaalbepaalde toonaksentstelsel. Kennis oor vroeë Japannees is hoofsaaklik gegrond op die taal in die 8ste eeu, toe drie belangrike werke in Oud-Japannees saamgestel is; maar kleiner stukke ouer materiaal, hoofsaaklik inskripsies, bestaan wel. Klassifikasie van die Japannese taal en van die Japannese tale met betrekking tot ander tale is tans onseker. Die vroegste getuienis van Japannees is in 'n Chinese dokument uit 252 n.C.
Die Japannese taal word met 'n kombinasie van drie verskillende tipes skrif wat die Japannese skryfstelsel opmaak geskryf: Chinese karakters genaamd kanji (漢字 かんじ), en twee lettergrepige skrifte wat bestaan uit aangepaste Chinese karakters, hiragana (平仮名 ひらがな) en katakana (片仮名 カタカナ). Die Latynse alfabet, romaji, word ook baie keer in moderne Japannees gebruik, veral vir maatskappyname en kentekens, advertensies, en wanneer Japannees op rekenaars gebruik word. Westerse styl Arabiese syfers word oor die algemeen vir getalle gebruik, maar tradisionele Chinees-Japannese syfers is ook algemeen.
Japannese woordeskat is sterk beïnvloed deur leenwoorde uit ander tale. 'n Reuse aantal woorde is uit Chinees geleen, of is geskep opgrond van Chinese modelle, oor 'n tydperk van ten minste 1 500 jaar. Sedert die laat 19de eeu het Japannees 'n aansienlike aantal woorde uit Indo-Europese tale, veral Engels oorgeneem. As gevolg van die spesiale handelsverhouding tussen Japan en eers Portugal in die 16de eeu, en daarna hoofsaaklik Nederland in die 17de eeu, het Portugees en Nederlands ook heelwat invloed uitgeoefen. Die Duitse taalkundige Johann Joseph Hoffmann het 'n stelselmatige ooreenkoms tussen Japannees, Mongools en die Mantjoe-taal opgemerk.
Kitwe
duimnael|Die belangrike Nkana-oopgroefmyn in Kitwe.
Kitwe is met 'n bevolking van meer as 415 720 (2007) die grootste stad in Zambië se Koperstreek-provinsie en naas Lusaka die grootste in die land. Die stedelike gebied sluit die Nkana-myn in en dit is die handel- en nywerheidsentrum van die provinsie, wat stede en dorpe soos Ndola (58 km hiervandaan), Luanshya, Chingola, Mufulira en Kalulushi insluit.
Die stad het in 1953 munisipale status verwerf. In 1959 was die inwonertal 46 070, waarvan 6 000 blankes was en in 1965 sowat 115 000, waarvan 12 000 blankes was. Padlangs is die stad 358 km van Lusaka af geleë, 830 km vanaf Livingstone en 927 km vanaf Chipata.
Skaars 30 jaar ná sy ontstaan, staan president Kenneth Kaunda op 18 Mei 1966 stadstatus aan Kitwe toe.
Afrikaanse gemeenskap
Daar was tot en met onafhanklikwording 'n redelik groot Afrikaanse gemeenskap hier. Die NG gemeente Nkana is in 1933 van Lusaka afgestig, waarna vier gemeentes uit Nkana ontstaan het. Met die wegtrek van Afrikaners ná onafhanklikwording, het al vier weer deel van Nkana geword, waarna Nkana uiteindelik by Lusaka, die teenswoordige Dutch Reformed Church in Zambia, ingelyf is. In 2008 stig die Dutch Reformed Church in Zambia Nkana opnuut af van die Dutch Reformed Church in Zambia, wat toe "Lusaka" by sy naam voeg. Die Gereformeerde kerk Nkana (ook Koperstreek genoem) het sy middelpunt in die stad Kitwe gehad, hoewel die grense ook Mufulira, Chingola en Ndola ingesluit het. Die gemeente is in 1949 gestig. In 1960 was hier 134 belydende en 146 dooplidmate wat verspreid gewoon het op al die nedersettings binne die gemeentegrense. In sy hele 20-jarige bestaan het die gemeente nooit oorgegaan tot kerkbou nie, maar darem 'n pastorie opgerig. In 1969 het die gemeente ontbind nadat die meeste lidmate teruggekeer het na Suid-Afrika of Rhodesië weens Zambië se onafhanklikwording in 1965. Die Nederduitsch Hervormde Kerk het ook 'n gemeente Nkana.
Geriewe
'n Hospitaal van £1 000 000 vir alle rasse is op 11 Oktober 1958 deur die goewerneur-generaal van die Sentraal-Afrikaanse Federasie (Rhodesië en Njassaland) geopen. Die stad is ook die tuiste van die Koperstreek-universiteit (Copperbelt University), voorheen 'n afdeling van die Universiteit van Zambië (University of Zambia), wat in 1987 onafhanklike universiteitstatus verkry het. Die universiteit bied kursusse aan in sy skole vir sake, beboude omgewing, natuurlike hulpbronne en tegnologie. Die onderrigmedium is Engels.
Sofie Linde
Sofie Linde (gebore 22 September 1989) is 'n Deense aktrise en skryfster. Sy is bekend vir haar rolle in die rolprent The Street Party (2019) en in die televisiereekse Tæt på sandheden med Jonathan Spang (2017) en 29 (2018).
Adam Johann von Krusenstern
Adam Johann Baron von Krusenstern (ook bekend as Iwan Fjodorowitsch Krusenstern, Ivan Fedorovich Kruzenshtern, Russies Ивáн Фёдорович Крузенштéрн, wetenskaplike transliterasie: Ivan Fëdorovič Kruzenštern; * 19 November 1770 in Haggud naby Rapla, Estland; † 24 Augustus 1846 in Slot Ass naby Kiltsi, Estland) was 'n Duits-Baltiese admiraal in die Keiserlike Russiese Vloot. Hy was die eerste Russiese vlootaanvoerder wat tussen 1803 en 1806 om die aardbol geseil het. Die skepe van hierdie ekspedisie het ook in die kolonie Russies-Amerika (Alaska) aangedoen, en alhoewel hy nooit self in Alaska voet aan wal gesit het nie, was hy een van die invloedrykste voorstaanders van Rusland se koloniale ambisies in Amerika aan die Sint Petersburgse tsarehof. Sy suster, Christiane von Krusenstern, het in 1795 die tweede vrou van die Duitse skrywer August von Kotzebue geword.
Krusenstern het sy opleiding aan die Seekadettekorps in Kronstadt voltooi en tussen 1787 en 1790 aan die Russiese oorloë teen Swede deelgeneem. Van 1793 tot 1799 het hy in Noord-Amerika, Afrika en Asië diens in die Britse Vloot gedoen.
Jason (mitologie)
Jason (Grieks: Ἰάσων, Iásōn) was ’n karakter in die Griekse mitologie. Hy was bekend as die leier van die Argonoute en hul soektog na die Goue Vlies. Hy was die seun van Eson, die regmatige koning van Iolkos. Jason kom voor in verskeie letterkundige werke van die klassieke wêreld van Griekeland en Rome, onder andere die epiese gedig Argonoutika en die tragedie Medea.
Vroeë jare
Pelias, Eson se magshonger halfbroer, wou oor die hele Thessalië regeer. Hy het Eson, die regmatige koning, onttroon en al Eson se afstammelinge doodgemaak, maar hy het Eson se lewe gespaar.
Eson se vrou, Alkimede, het ’n seun met die naam Jason gehad. Sy het Pelias ’n rat voor die oë gedraai en ’n groep huilende vroue om die pasgebore baba laat saamdrom sodat dit moes lyk asof die kind doodgebore is. Sy het die seun toe na die sentour Chiron gestuur om deur hom opgevoed te word. Uit vrees dat Pelias hom sou doodmaak, het sy beweer dat sy ’n verhouding met Chiron gehad het. Pelias, wat steeds bang was dat iemand hom sou onttroon, het ’n orakel gaan spreek, wat hom gewaarsku het teen ’n man met een sandaal.
Toe Jason Iolkos binnegaan, is hy aangekondig as ’n man met een sandaal. Jason het geweet dat hy eintlik die regmatige koning was en het dit vir Pelias gesê. Dié het geantwoord: "Om my troon te bestyg, wat jy sal, moet jy op ’n soektog na die Goue Vlies gaan." Jason het die uitdaging dadelik aanvaar.
Avonture
Jason het ’n groot groep helde bymekaargemaak wat bekend was as die Argonoute na aanleiding van hul skip, die Argo. Onder die helde was die Boreade (seuns van Boreas, die Noordewind) wat kon vlieg, Herakles, Filoktetes, Peleus, Telamon, Orfeus, Kastor en Polluks, Atalanta en Eufemos.
Een van die plekke waar die helde aangedoen het, was die eiland Lemnos aan die weskus van Klein-Asië (die hedendaagse Turkye). Die bewoners was vroue wat al hul mans doodgemaak het nadat die mans hulle verkul het. Hulle koningin was Hupsipule. Tydens die Argonoute se besoek het die vroue met hulle gemeng en ’n nuwe ras, die Miniërs, het ontstaan. Jason het ’n tweeling by die koningin gehad.
Daarna het hulle tussen die Doliones geland wie se koning, Kuzikos, hulle goed behandel het. Die Argonoute het weer vertrek, maar verdwaal en dié nag weer op dieselfde plek geland. In die donkerte het die Doliones gedink hulle is die vyand en hulle aangeval. Die Argonoute het baie van die Doliones doodgemaak, ook koning Kuzikos. Hulle het eers hul fout agtegekom toe dit lig word.
Toe die Argonoute in Misië aankom, het hulle van die mans gestuur om kos en water te gaan haal. Onder hulle was Herakles se wapendraer en minnaar Hulas. Die nimfe van die stroom waar Hulas gaan water haal het, het hom aantreklik gevind en in die water ingetrek. Daar is nooit weer van hom gehoor nie.
Kort daarna het Jason by die hof van Fineus van Salmudessos in Thracië aangedoen. Apollo (mitologie) het Fineus ’n keuse gegee: ’n lang lewe as ’n blinde, of ’n kort lewe as ’n siende man. Hy het eersgenoemde gekies. Helios, die songod, was woedend dat Fineus gekies het om in die donkerte te lewe in plaas van in die sonlig wat hy verskaf. Hy het die Harpye, skepsels met die lyf van ’n voël en die kop van ’n vrou, gestuur om te keer dat Fineus meer eet as wat hy nodig het om te lewe. Jason het die koning jammer gekry en die Harpye doodgemaak. In ruil vir dié guns het Fineus vir Jason vertel waar Kolchis is en hoe om die Botsende Rotse verby te steek.
Die enigste manier om by Kolchis uit te kom, was om tussen die Botsende Rotse deur te vaar. Dit was groot rotshange wat na mekaar toe beweeg en enigiets tussen hulle vermorsel het. Fineus het vir Jason gesê om ’n duif vry te laat wanneer hulle naby die eilande kom. As die duif deur die rotshange kom, moet hulle so vinnig as moontlik deurroei. As die duif egter doodgedruk word, sal hy nie deurkom nie. Jason het dit gedoen en so veilig by die eilande uitgekom nadat die duif veilig deurgevlieg het. Daarna was dit vir enigiemand veilig om verby die rotshange te vaar.
Jason se drie take
Jason het in Kolchis (die hedendaagse Swartseekus) aangekom om die Goue Vlies op te eis. Koning Aietes het belowe hy sou dit vir hom gee as hy drie take kon verrig. Jason het toe depressief geraak, maar Hera het Afrodite gevra om haar seun Eros te oorreed om Aietes se dogter Medea op Jason verlief te maak. Sy het hom toe gehelp met sy drie take.
Eerstens moes Jason ’n land ploeg met vuurspuwende osse. Medea het vir hom salf gegee wat hom teen die vuur sou beskerm. Daarna het Jason die tand van ’n draak in die land ingeploeg. ’n Groep vegters het uit die tand voortgekom. Medea het Jason voor die tyd gewaarsku en vertel hoe om hulle te verslaan. Voor hy hulle aangeval het, het hy ’n klip tussen hulle ingegooi. Hulle het nie geweet waar die klip vandaan kom nie en het mekaar toe aangeval. Sy laaste taak was om die Slapelose Draak te oorrompel wat die Goue Vlies bewaak. Jason het die draak bespuit met ’n middel wat Medea vir hom gegee het en die draak het aan die slaap geraak. Jason het die vlies gegryp en met Medea weggevaar. Sy het hul pa, wat hulle agternagesit het, gekeer om hulle te vang deur haar broer, Apsurtos, dood te maak en stukkies van sy liggaam in die water te gooi. Aietes het telkens gestop om die stukkies bymekaar te maak en so het Jason-hulle ontsnap.
Terugreis
Zeus het Medea gestraf omdat sy haar broer doodgemaak het deur ’n reeks storms te stuur wat die Argo van koers af gedryf het. Die Argonoute het toe gepraat en gesê hulle moet dat die nimf Kirke, wat op die eiland Aiaia gewoon het, hulle reinig. Daarna het hulle hulle reis voortgesit.
Chiron het vir Jason gesê dat hulle nooit verby die Sirenes sou kom sonder Orfeus se hulp nie – dit was dieselfde Sirenes wat Odussee in Homeros se epiese gedig teëgekom het. Hulle het op drie klein, rotsagtige eilande gewoon en matrose met hul pragtige sang gelok. Die skepe het dan op die rotse geloop. Toe Orfeus hul stemme hoor, het hy sy lier uitgehaal en musiek gespeel wat nog mooier en harder as hulle s’n was, sodat niemand hul betowerende stemme kon hoor nie.
Jason se terugkoms
Nadat Jason vir Pelias die Goue Vlies gegee het, het Medea teenoor die koning se dogters beweer dat sy hulle pa jonger kan maak deur hom in stukkies op te kap en die stukkies in ’n pot water met toorkruie te kook. Sy het dit met ’n skaap gedemonstreer, en die skaap het uit die pot gespring as ’n lam. Die meisies het hulle pa toe in stukkies opgekap en in die water gegooi. Medea het egter nie die toorkruie bygevoeg nie en Pelias was toe dood.
Sy seun, Akastos, het Jason en Medea verban en die paartjie het in Korinthe gaan woon.
Verraad
In Korinthe het Jason verloof geraak aan Kreüsa, ’n dogter van koning Kreon, om sy politieke bande te versterk. Toe Medea hom konfronteer en noem hoe sy hom gehelp het, het hy gesê dis nie sy wat hy moet bedank nie, maar Afrodite wat Medea op hom verlief laat raak het. Uit wraak het Medea vir Kreüsa ’n towerrok as trougeskenk gegee wat aan haar liggaam gekleef en haar doodgebrand het toe sy dit aantrek. Kreon het saam met sy dogter doodgebrand toe hy haar probeer red het. Daarna het Medea die twee seuns wat sy by Jason gehad het, doodgemaak uit vrees dat hulle vermoor of slawe gemaak sou word weens haar daad. Toe Jason dit hoor, het Medea reeds na Athene gevlug.
Later het Jason en Peleus, vader van die held Achilles, Akastos aangeval en die troon van Iolkos vir Jason teruggeëis. Sy seun Tessalos het hom opgevolg.
Epiese gedig
Hoewel van die stof van Jason se verhaal uit antieke geskrifte kom, is dié vertelling geskoei op die epiese gedig Argonoutika deur Apollonius van Rhodos. Dit is in die laat 3de eeu v.C. in Alexandrië geskryf.
Joyce Randolph
Joyce Randolph (gebore 21 Oktober 1924) is 'n Amerikaanse aktrise. Sy is bekend vir haar rolle in die rolprent Everything's Jake (2006) en in die televisiereekse The Honeymooners (1955), The Doctors and the Nurses (1962), en Hi Honey, I'm Home (1991).
1482
Die jaar 1482 was 'n gewone jaar wat volgens die Gregoriaanse kalender op 'n Sondag begin het. Dit was die 82ste jaar van die 15de eeu n.C. Soos ander gewone jare het die jaar 12 maande, 52 weke en 365 dae gehad.
Roeland Anthonie Kollewijn
Roeland Anthonie Kollewijn (Amersfoort, 30 Maart 1857 — Helmond, 7 Februarie 1942) was 'n Nederlandse taalkundige. Hy het beroemd, selfs berug, geword vir sy artikel van 1891 oor Onze lastige spelling.
Voorstelle van Kollewijn wat nie die Nederlandse spelling gehaal het nie, maar wel die Afrikaanse, is die uitgange -ies (as vervanging van -isch met die onuitgesproke ch) en -lik (in plaas van -lijk en analoog aan -lig). Verder, in sy eie woorde: 'Ook schrijve men tans, altans, tee (sonder h), ert (sonder w), besje (sonder t).'
Vir die spelling van basterwoorde het hy baie wysigings voorgestel, waarvan sommige wel in gebruik geneem is. Daar was 'n tyd gewees toe die Nederlandse spelling vir leenwoorde uit 'n voorkeurspelling en in baie gevalle ook 'n toegelate alternatiewe spelling bestaan het, maar hierdie tendens het vanaf 1996 verander. Die alternatiewe vorm was baie keer kollewijniaans en was in sommige kringe volop in gebruik gewees. Ook in Vlaandere word baie minder van die voorkeursspelling gebruik gemaak en dus baie meer kollewijniaans gespel, as in Nederland. In Suid-Afrika word hierdie spelling - met goedkeuring vanuit Nederland en Vlaandere - in 1905 selfs amptelik ingevoer. Hierdie spelling vorm tans een van die vyf grondbeginsels van Afrikaans, wat dikwels foneties gespel word.
Wie die spelling van Kollewijn in gebruik wil sien, lees byvoorbeeld Paul Van Ostaijen in die oorspronklike versies ("verzies").
George Walsh
George Walsh (16 Maart 1889 – 13 Junie 1981) was 'n Amerikaanse akteur, assistentregisseur, en regisseur. Hy was bekend vir sy rolle in die rolprente A Manhattan Knight (1920), With Stanley in Africa (1922), American Pluck (1925), en The Count of Luxembourg (1926).
Michael Duvert
Michael Duvert is 'n Amerikaanse akteur. Hy is bekend vir sy rolle in die rolprent Jeffrey (1995) en in die televisiereekse Days of Our Lives (1965), NCIS (2003), en Saints & Sinners (2007).
Reims-Gueux
Reims-Gueux is 'n 8.302 km lange padrenbaan in Reims, Frankryk. Dit het die Franse Grand Prix van 1950–1951, 1953–1954, 1956, 1958–1961, 1963 en 1966 (vir 11 byeenkomste) aangebied.
Ray Winstone
Ray Winstone (gebore 19 Februarie 1957) is 'n Engelse akteur en vervaardiger. Hy is bekend vir sy rolle in die rolprente Sexy Beast (2000), The Proposition (2005), The Departed (2006), en Beowulf (2007).
Bio-etanol
Bio-etanol is 'n tipe alkohol (of etanol) wat uitsluitlik uit biomassa soos suiker (suikerriet, suikerbeet), koring of mielies, of uit die biologies komposteerbare bestanddele van afval vervaardig word en as alternatief vir petrol in binnebrandenjins gebruik kan word.
Die term bio-etanol is 'n kofferwoord wat uit die samevoeging van biogeen en etanol gevorm is. Na etanol, wat uit plantafval, hout, strooi of hele plante vervaardig word, word ook as sellulose-etanol verwys. Etanol kan by oliederivate gemeng word om as etanol-brandstof vir otto-enjins te dien, maar ook as suiwer etanol (E100) of saam met ander alkohole soos metanol (metielalkohol) as biobrandstof gebruik word.
Ná die olieskok van die 1970's is biobrandstowwe as alternatief vir fossiele brandstowwe herontdek. Aangesien die verbranding van biobrandstof 'n skoner proses is as dié van fossiele energiebronne, het bio-etanol net soos bio-diesel 'n gewilde ekologiese produk geword wat daarnaas ook geskik was om die Europese Unie en die Verenigde State se groot graanoorskot van die hand te sit. In verband met die Kioto-protokol is hernieubare energiebronne grootskaals ingespan om die vrystelling van koolstofdioksied te verminder.
Die ekologiese en ekonomiese aspekte van bioetanolproduksie is egter omstrede, onder meer omdat die grootskaalse vervaardiging van bio-etanol nadelige uitwerkings op die omgewing het en voedselpryse die hoogte laat inskiet. Ongeveer 182 kg koring word benodig om 70 liter ('n tenk vol) bio-etanol te vervaardig, terwyl een persoon vir ongeveer 145 dae van die koring sou kon leef. As 'n mens witbrode daarvan bak, sou hulle nie in 'n kar soos 'n Golf kon pas nie.
Shogo Taniguchi
Shogo Taniguchi (谷口 彰悟) is 'n Japannese sokkerspeler. Hy het vir die Japanse nasionale sokkerspan uitgedraf.
Bevellyn
Sommige rekenaars en rekenaarprogramme bied aan gebruikers 'n opdrag- of bevellyn (Engels: Command Line) waarop bevele met behulp van 'n sleutelbord ingetik kan word vir uitvoering. Nadat die opdrag uitgevoer is, kry die gebruiker weer die kans om 'n volgende bevel op die opdraglyn in te sleutel. Die proses hou aan tot die gebruiker al die nodige take uitgevoer het, waarna die aparaat afgeskakel of die program beëindig word.
Bedryfstelsels soos DOS (command.com) en Unix (bash) maak algemeen van opdraglyne gebruik. Naas bedryfstelsels is daar ook ander programme wat met 'n bevellyn kan werk. Die FTP-kliënt en die Telnet-kliënt van Microsoft in Windows 2000 en Windows XP gebruik byvoorbeeld opdraglyne. Linux het ook talle opdraglyn-programme.
'n Opdrag of bevel word tipies met die 'Enter'-sleutel afgesluit, terwyl sommige programme vereis dat bevele met 'n punt of kommapunt afgesluit moet word. So 'n opdrag kan byvoorbeeld 'n opdrag vir die bedryfstelsel wees, of die naam van 'n program wat afgeskop moet word. Allerlei opsies kan saam met bevele gegee word om die uitvoering daarvan te beïnvloed. Om agter te kom watter bevele en opsies beskikbaar is, word 'n hulp-bevel gewoonlik beskikbaar gestel. So 'n bevel is tipies: "help", "info", "man" of "?".
'n Program wat reageer op bevele is eenvoudig om te programmeer. Dit word dikwels gebruik tydens die ontwikkeling van apparate en programme, en word soms ook gebruik as elektroniese aparte gediens moet word. Programme met opdraglyne kan ook maklik geoutomatiseer word deur 'n reeks opdragte saam te groepeer in 'n skrip wat gesamentlik volgens skedule uitgevoer kan word.
Amalie Lindegård
Amalie Lindegård (gebore 12 September 1989) is 'n Deense aktrise. Sy is bekend vir haar rolle in die rolprente Fighter (2007) en The Charmer (2017), en in die televisiereeks 29 (2018).
Kira Buckland
Kira Buckland (gebore 16 Julie 1987) is 'n Amerikaanse aktrise. Sy is bekend vir haar rolle in die rolprent The Shape of Voice (2016) en in die televisiereekse Blue Exorcist (2011) en Accel World (2012).
Młoszowa
Młoszowa is 'n dorp in Pole, in die Woiwodskap Klein-Pole, distrik van Chrzanów. Dit is die grootste dorp van die munisipaliteit Trzebinia met 'n bevolking van 2 610. Dit is ongeveer 37 kilometer wes van die streek se hoofstad, Krakau geleë (33 km van die grens).
Sarayu Rao
Sarayu Rao (gebore 7 Maart 1975) is 'n Amerikaanse aktrise. Sy is bekend vir haar rolle in die televisiereekse The Big Bang Theory (2007), Sons of Tucson (2010), Monday Mornings (2013), en The Real O'Neals (2016).
Chondrocladia scolionema
Chondrocladia scolionema is 'n sponsspesie in die taksonomiese indeling van die Demospongiae (gewone sponse). Die liggaam van die spons bestaan uit kieselnaalde en sponginevesels en is in staat om baie water op te neem.
Die spons behoort tot die genus Chondrocladia en tot die familie Cladorhizidae. Die wetenskaplike naam van die spesie is die eerste keer geldig gepubliseer in 1993 deur Lévi.
Hiades (sterreswerm)
Die Hiades of Reëngesternte (Grieks: Ὑάδες) is die naaste oop sterreswerm aan die sonnestelsel en een van die swerms wat die meeste bestudeer is. Die Hipparcos-satelliet, Hubble-ruimteteleskoop en Hertzsprung-Russell-diagram is gebruik om die afstand van ~153 ligjare (47 parsek) van die kern te bepaal. Aangesien die resultate van al drie metodes ooreenstem, is die Hiades ’n belangrike skakel in die kosmiese afstandskaal. Die swerm bestaan uit ’n rofweg sferiese groep van honderde sterre met dieselfde ouderdom, plek van oorsprong, chemiese inhoud en beweging deur die ruimte.
Kosuke Ota
Kosuke Ota (gebore 23 Julie 1987) is 'n Japannese sokkerspeler. Hy het vir die Japanse nasionale sokkerspan uitgedraf.
Hiades (sterreswerm)
Vanaf die Aarde gesien, val die Hiades binne die sterrebeeld Bul, waar die helderste sterre daarvan ’n "V" vorm saam met die nog helderder rooi reus Aldebaran. Laasgenoemde is egter heeltemal onverwant aan die Hiades; dit is baie nader aan die Aarde (vandaar sy oënskynlike helderheid) en lê toevallig in dieselfde gesigslyn.
Die Hiades is sowat 625 miljoen jaar oud. Die kern, waar die sterre dig saamgepak is, het ’n radius van 17,6 ligjare (2,7 parsek). Baie van die sterre kom egter ver buite die kern voor, in die swerm se uitgebreide halo; dié sterre is waarskynlik besig om te ontsnap van die swerm se swaartekrag-invloed.
Eiebeweging
Die sterre van die Hiades is ryker aan swaar elemente as die son en ander gewone sterre in die omgewing van die sonnestelsel, met ’n metaalgehalte van +0,14.
Die swerm is verwant aan ander sterregroepe in die son se nabyheid. Die ouderdom, metaalinhoud en eiebeweging stem ooreen met dié van die groter en verder geleë Byekorf-sterreswerm, en die bane van albei swerms kan teruggelei word na dieselfde streek in die ruimte, wat aandui dat hulle dieselfde oorsprong het. Nog ’n verwante groep is die Hiades-groep, ’n klein versameling verspreide sterre waarvan die baan ooreenstem met dié van die Hiades-swerm. Onlangse navorsing het aangedui dat minstens 15% van die sterre in die Hiades-groep dieselfde chemiese spoor het as dié in die swerm. Sowat 85% van die sterre in die groep is egter nie verwant nie omdat hul ouderdom en metaalgehalte verskil; hul ooreenstemmende beweging word toegeskryf aan die gety-effekte van die massiewe roterende staaf in die middel van die Melkweg, ’n staafspiraalsterrestelsel.
Geskiedenis
In die Griekse mitologie was die Hiades die dogters van Atlas en die halfsusters van die Plejades. Ná die dood van hul broer, Hias, is die huilende susters verander in die sterreswerm wat later met reën verbind is.
Die swerm is sedert prehistoriese tye bekend as ’n ruimtevoorwerp wat met die blote oog gesien kan word. Dit word deur verskeie Klassieke skrywers genoem, van Homeros tot Ovidius. In Boek 18 van die Ilias verskyn die Hiades-sterre saam met die Plejades, die Groot Beer en die Jagter op die skild wat die god Hefaistos vir Achilles maak.
Die sterreswerm is waarskynlik in 1654 die eerste keer gakatalogiseer deur Giovanni Batista Hodierna, en dit het daarna in talle ster-atlasse van die 17de en 18de eeu verskyn. Charles Messier het hulle egter nie in sy katalogus van 1781 ingesluit nie. Dit het dus nie ’n Messier-nommer nie, anders as baie ander, verder geleë oop sterreswerms soos die Plejades.
Helderste sterre
Die vier helderste sterre van die Hiades is almal rooi reuse wat aanvanklik A-tipe sterre was en nou na buite die hoofreeks ontwikkel het. Hulle lê almal binne ’n paar ligjare van mekaar. Hul Bayer-name is Gamma, Delta, Epsilon en Theta Tauri. Hulle vorm ’n sterrepatroon wat die kop van die Bul vorm. Epsilon Tauri, ook bekend as Ain (die "Bul se Oog"), het minstens een planeet wat ’n gasreus is.
Toekomstige evolusie
Studies toon aan dat 90% van oop sterreswerms uitmekaardryf minder as ’n miljard jaar nadat die swerm gevorm het. Oor die volgende paar miljoen jaar sal die Hiades-swerm al hoe meer massa en getalle verloor terwyl sy helderste sterre na buite die hoofreeks ontwikkel en sy dofste sterre wegbeweeg van die buitenste streke. Dit kan dalk uiteindelik gereduseer word tot sowat ’n dosyn veelvoudige sterre, wat elk uit twee of meer sterre bestaan, wat kwesbaar sal bly vir voortdurende magte wat daarop inwerk.
1483
Die jaar 1483 was 'n gewone jaar wat volgens die Gregoriaanse kalender op 'n Maandag begin het. Dit was die 83ste jaar van die 15de eeu n.C. Soos ander gewone jare het die jaar 12 maande, 52 weke en 365 dae gehad.
Per Linderoth
Per Linderoth (gebore 16 November 1958) is 'n Deense akteur. Hy is bekend vir sy rolle in die rolprent Everything Will Be Fine (2010) en in die televisiereekse Taxa (1997), Klovn (2005), en Forbrydelsen (2007).
Skandinawiese Renbaan
Die Skandinawiese Renbaan is 'n 4,025 km lange motorsportrenbaan in Anderstorp, Swede. Dit het die Sweedse Grand Prix ses keer van 1973 tot 1978 gehuisves.
Chondrocladia vaceleti
Chondrocladia vaceleti is 'n sponsspesie in die taksonomiese indeling van die Demospongiae (gewone sponse). Die liggaam van die spons bestaan uit kieselnaalde en sponginevesels en is in staat om baie water op te neem.
Die spons behoort tot die genus Chondrocladia en tot die familie Cladorhizidae. Die wetenskaplike naam van die spesie is die eerste keer geldig gepubliseer in 2005 deur Cristobo, Urgorri & Rios.
A Clockwork Orange
A Clockwork Orange kan na een van die volgende verwys:
Rebecca Budig
Rebecca Budig (gebore 26 Junie 1973) is 'n Amerikaanse aktrise. Sy is bekend vir haar rolle in die rolprent Getaway (2013) en in die televisiereekse General Hospital (1963) en All My Children (1970).
Koki Yonekura
Koki Yonekura (米倉 恒貴) is 'n Japannese sokkerspeler. Hy het vir die Japanse nasionale sokkerspan uitgedraf.
Chondrocladia verticillata
Chondrocladia verticillata is 'n sponsspesie in die taksonomiese indeling van die Demospongiae (gewone sponse). Die liggaam van die spons bestaan uit kieselnaalde en sponginevesels en is in staat om baie water op te neem.
Die spons behoort tot die genus Chondrocladia en tot die familie Cladorhizidae. Die wetenskaplike naam van die spesie is die eerste keer geldig gepubliseer in 1920 deur Topsent.
Robbie Gee
Robbie Gee (gebore 24 Maart 1964) is 'n Britse akteur en skrywer. Hy is bekend vir sy rolle in die rolprente Snatch (2000), Underworld (2003), Pirates of the Caribbean: Dead Man's Chest (2006), en Paddington 2 (2017).
Kazuya Yamamura
Kazuya Yamamura (gebore 2 Desember 1989) is 'n Japannese sokkerspeler. Hy het slegs een keer vir die Japanse nasionale sokkerspan uitgedraf.
Negauhelm
Die Negauhelm verwys na een van 28 brons helms (waarvan 23 bewaar gebly het) wat terugdateer tot c. 400 v.C., en wat in 1811 in Zenjak, naby Negau, nou Negova, Slowenië ontdek is. Die helms het 'n tipies Etruskiese vorm, soms beskryf as die Negau tipe. Dit is ongeveer 50 v.C. begrawe, kort voor die Romeinse inval in die gebied.
Op een van die helms ("Negau B") is daar 'n inskripsie in 'n Etruskiese alfabet. Die inskripsie dateer nie noodwendig van 400 v.C, maar is waarskynlik later deur die eienaar daarvan aangebring in ongeveer die 2de eeu v.C. of later. Dit word gelees as Dit kan beteken "aan Harigast die god (priester?)", maar 'n ander voorstel deur Åke Ström lees dit as "Harigasti Tei V A III Il" geïnterpreteer as "eiendom van Harigast, seun van Teus, derde Illiriese hulp-afdeling", terwyl Jost Gippert dit lees: harigastiz fefakit "Harigast (het dit) gemaak". (Dit sou 'n interessante oplossing wees aangesien Harigast ooglopend Germaans is, terwyl die werkwoord Italiaans is. Aangesien die helms reeds twee eeue oud was toe die inskripsie aangebring is, is die bewering dat "Harigast dit gemaak het" óf 'n leuen óf 'n erkenning aan 'n mistiese vakman. (Harigast kon moontlik gebruik gewees het as die naam vir die god wat later bekend sou staan as Woden, kyk Lys van name van Odin). Die mees onlangse interpretasie is deur T.L. Markey (Journal of Indo-European Studies 2001) wat die inskripsie as 'Harigast die priester' lees, aangesien nog 'n helm met inskripsies op die terrein gevind is met verskeie name (meestal Kelties) gevolg deur godsdienstige titels.
Die Germaanse naam Harigast word egter universeel gelees. Voorheen het sommige vakkundiges die inskripsie as 'n vroeë voorbeeld van die runiese alfabet gesien, maar dit word nou aanvaar dat dit Noord-Etruskies is en dat dit die ontwikkeling van die Runiese alfabet voorafgegaan het. Harigast verteenwoordig 'n attestasie van die Eerste Germaanse klankverskuiwing, waarskynlik die vroegste bewaarde voorbeeld, sowat twee eeue voor Tacitus.
Die vier diskrete inskripsies op die helm wat gewoonlik "Negau A" genoem word, word deur Markey gelees as: Dubni banuabi 'of Dubnos die groot slagter'; sirago turbi 'astrale priester van die troep'; Iars'e esvii 'Iarsus die goddelike'; en Kerup, waarskynlik 'n afkorting vir 'n Keltiese naam soos Cerubogios.
Helms van die Negau-tipe is destyds tipies deur priesters gedra. Dit lyk dus of dit vir seremoniële redes by die Zenjakterrein begrawe is. Nazi argeoloë was behep met die dorpie Zenjak en het dit selfs kortstondig na Harigast herdoop tydens die Tweede Wêreldoorlog. Die terrein is nooit behoorlik opgegrawe nie.
Sibayi-dikkop
Die Sibayi-dikkop (Silhouettea sibayi) is 'n klein varswater vis wat voorkom in die Sibayameer en Kosimeer in KwaZulu-Natal. In Engels staan die vis bekend as die Sibayi goby.
Voorkoms
Die vis het langerige, skraal lyf met 'n platterige kop. Die eerste dorsale vin is lank en gepunt en die stertvin is bolrond. Die vis is deurskynend bleek met bruin en rooi vlekke op. Daar is ook skuins rye kolle op die lyf en 'n groot vertikale wit streep op die eerste dorsale vin. Die vis word tot 40 mm lank.
Habitat
Die vis leef oor sandbanke in water wat tot 20 m diep is. Die vis begrawe homself in die sand totdat net die eerste dorsale vin uitsteek.
1484
Die jaar 1484 was 'n skrikkeljaar wat volgens die Gregoriaanse kalender op 'n Dinsdag begin het. Dit was die 84ste jaar van die 15de eeu n.C. In teenstelling met gewone jare het die jaar 366 dae en 'n 29 Februarie gehad.
Bani Walid
Bani Walid (uitgespreek /ˈbæniː wɑːˈliːd/, Arabies: بني وليد‎‎, Italiaans: Beni Ulid) is 'n stad in noordwestelike Libië.
Valenciastraatbaan
Die Valenciastraatbaan is 'n 5.419 km lange motorsportrenbaan in Valencia, Spanje. Die Europese Grand Prix is van 2008 tot en met 2012 (5 byeenkomste) hier aangebied.
Arkansas
Arkansas (Engels: State of Arkansas) is 'n deelstaat in die suidooste van die Verenigde State van Amerika met omtrent 2,9 miljoen inwoners. Sy hoofstad en grootste stad is Little Rock. Arkansas is die 25ste deelstaat wat tot die Unie toegelaat is. Dit word in die noorde deur Missouri, in die ooste deur Tennessee en Mississippi, in die suide deur Louisiana, en in die weste deur Oklahoma en Texas begrens. Arkansas se bynaam is Die Natuurlike Staat (Engels: "The Natural State"). Die eerste Europese nedersetting in die huidige deelstaatgebied was die Franse handelspos Poste de Arkansea wat deur Henri de Tonti in 1686 teen die oewer van die Arkansas River se benedeloop gestig is. Hier het Franse en Spanjaarde handel gedryf met die plaaslike Quapaw-Indiane. As Arkansas Post was die nedersetting ook van strategiese belang vir die Amerikaners wat dit tot militêre buitepos uitgebou het. Gedurende die Amerikaanse Rewolusionêre Oorlog kon Amerikaanse magte hier in 1783 'n Britse aanval afweer. Gedurende die Amerikaanse Burgeroorlog het Uniemagte hier in 1863 'n militêre oorwinning oor Gekonfedereerde troepe behaal, maar sonder om hul militêre doelwit, die inname van Vicksburg, te bewerkstellig. Arkansas Post het as eerste territoriale hoofstad gedien.
Randall Abrahams
Randall Abrahams (gebore 26 Julie 1969) is 'n Suid-Afrikaanse radio- en televisiebesigheidspersoon en ‘n musiekprodusent. Hy is bekend vir sy rol as die "streng beoordelaar" op die Idols-televisiereeks.
Agtergrond
Abrahams is in Kaapstad gebore en het by Harold Cressy High School skool gegaan. Hy het van 1988 tot 1992 aan die Universiteit van Kaapstad gestudeer, waar hy 'n BA (Hons) behaal het. Hy het ook verskillende bestuursrolle by handelsradiostasies van die SAUK beklee: hy het in 1992 by die Kaapse stasie Good Hope FM as programmeringsassistent aangesluit, waarna hy tot stasiebestuurder bevorder is — 'n pos wat hy van 1994 tot 1997 beklee het. Hy het Good Hope verlaat en na Johannesburg verhuis, waar hy gehelp het met die vestiging van die jeugradiostasie YFM en as stasiebestuurder van 1997 tot 2002 gedien het. Van 2000 tot 2001 was hy ondervoorsitter van die National Association of Broadcasters (NAB), die bedryfsliggaam verantwoordelik vir die bevordering van die visie van die uitsaaisektor, en van 2001 tot 2003 het hy die amp van voorsitter beklee.
TV-beoordelaar
In 2002 was hy een van die oorspronklike beoordelaars op M-Net se werklikheidsangkompetisie Idols, wat op die internasionale formate van Pop Idol en American Idol geskoei is. Hy het sedertdien tydens elke seisoen van die reeks as beoordelaar opgetree, en vervul die nie-amptelike rol van "Mnr. Nors". Randal was ook 'n beoordelaar op die World Idols-kompetisie in 2003, waarin Idols 1-wenner Heinz Winckler vierde geëindig het.
SA's Got Talent
Randall is een van die beoordelaars op die debuutseisoen van die SABC2-werklikheidsreeks SA's Got Talent, wat op die Britse Got Talent-formaat geskoei was en wat in Oktober en November 2009 uitgesaai is. Weens sy streng kommentaar tydens talentreekse soos Idols en SA's Got Talent word hy soms die Simon Cowell van Suid-Afrikaanse televisie genoem.
J. T. Walsh
J. T. Walsh (28 September 1943 – 27 Februarie 1998) was 'n Amerikaanse akteur. Hy was bekend vir sy rolle in die rolprente Good Morning, Vietnam (1987), A Few Good Men (1992), Sling Blade (1996), en Breakdown (1997).
Wladimir Poetin
Wladimir Wladimirowitsj Poetin (Russies: Влади́мир Влади́мирович Пу́тин; gebore 7 Oktober 1952) is ’n Russiese politikus. Hy was van 2000 tot 2008 die tweede president van Rusland en daarna vier jaar lank eerste minister onder Dmitri Medwedef. Met die presidentsverkiesing van 4 Maart 2012 is hy weer verkies tot president vir 'n verlengde termyn van ses jaar. Hy is op 7 Mei as president beëdig.
Poetin het sedert 2000 weer politieke stabiliteit en ekonomiese vooruitgang gebring en die krisis van die 1990's onder Jeltsin se bewind beëindig." Nadat hy president geword het, het die Russiese ekonomie nege jaar agtereenvolgens gegroei, armoede is met meer as 50 persent verminder en die gemiddelde maandelikse salaris van burgers het van $80 tot $640 gestyg. Hy het Rusland ook gevestig as ’n energie-supermoondheid.
Poetin se bewind word deur baie Westerse waarnemers as ondemokraties beskou, veral weens sy onderdrukking van persvryheid en sy hardhandige optrede teen betogers en teenstanders van die regeringsbeleid. In 2014 is Rusland uitgesluit uit die G8-groep weens die land se anneksasie van die Krim. In Rusland is hy egter baie gewild omdat hy stabiliteit en welvaart gebring het. Dit is onder meer weerspieël deur die feit dat sy gewildheid sedert einde 1999 tot aan die einde van sy tweede ampstermyn nooit laer as 50% gedaal het nie en in Junie 2007 selfs tot 81% gestyg het, volgens ’n meningspeiling deur die Lewada-sentrum in Rusland. Hy was ook die tydskrif Time se Persoon van die Jaar vir 2007.
Vroeë lewe en opvoeding
Poetin is op 7 Oktober 1952 in Leningrad (nou Sint Petersburg) in die Sowjetunie gebore as die seun van Wladimir Spiridonowitsj Poetin (1911–1999) en Maria Iwanowna Poetina (1911–1998). Sy pa was in die Sowjetvloot en sy ma ’n fabriekswerker. Hy het twee ouer broers gehad, maar een is binne maande ná sy geboorte dood en die ander een tydens die Beleg van Leningrad aan witseerkeel.
Sy oupa aan vaderskant, Spiridon Iwanowitsj Poetin (1879–1965), was ’n kok by Wladimir Lenin se datsja (vakansiehuis) by Gorki Leninskije. Ná Lenin se dood in 1924 het hy aanhou werk vir sy weduwee, Nadezjda Kroepskaja. Hy sou later vir Josef Stalin kos maak wanneer die Sowjetleier een van sy datsjas in die Moskoustreek besoek het.
In Poetin se outobiografie, Ot Perwogo Litsa (Afrikaans: In die Eerste Persoon), wat geskoei is op onderhoude met hom, vertel hy van sy beskeie kinderjare, onder meer in ’n kommunalka ('n groot woonstel wat sy gesin met ander huurders moes deel) in Leningrad. Op 1 September 1960 het hy sy skoolloopbaan by Skool No. 193, reg oorkant hul huis, begin. Teen graad 5 was hy een van die min leerlinge in ’n klas van 45 wat nie lid was van die jeugorganisasie Pioeniere van die Sowjetunie nie, deels weens sy rumoerige gedrag. In graad 6 het hy sport ernstig begin opneem, veral die gevegskuns sambo en daarna judo.
In 1975 het hy aan die internasionale tak van die Staatsuniversiteit van Leningrad se regsfakulteit gegradueer met ’n tesis wat handel oor internasionale reg. Terwyl hy ’n student was, het hy lid van die Kommunistiese Party van die Sowjetunie geword en lid gebly totdat die party in Desember 1991 ontbind is.
In dié tyd het hy ook vir Anatoli Sobtsjak ontmoet wat later ’n belangrike rol in sy loopbaan sou speel. Sobtsjak was ’n medeprofessor in besigheidsreg en het vir Poetin klas gegee.
KGB-loopbaan
Poetin het in 1975 by die KGB aangesluit nadat hy sy graad behaal het en het ’n jaar lank opleiding by die 401ste KGB-skool in Ochta, Leningrad, ondergaan. Hy het daarna vir ’n kort rukkie in die Tweede Hoofdirektoraat (teenintelligensie) gewerk voordat hy na die Eerste Hoofdirektoraat geskuif het. Van sy pligte was die monitor van buitelanders en konsulêre amptenare in Leningrad.
Van 1985 tot 1990 was hy in Dresden in die voormalige Duitse Demokratiese Republiek (Oos-Duitsland). Ná die val van die Oos-Duitse regering het Poetin na Leningrad teruggekeer waar hy in Junie 1991 in die afdeling vir internasionale sake van die Staatsuniversiteit van Leningrad gewerk het. Hier het hy die studenteliggaam gemonitor en ’n oog oopgehou vir rekrute. In dié tyd het hy weer bevriend geraak met sy oud-professor Sobtsjak, toe burgemeester van Leningrad.
Poetin het begin 1992 uit die aktiewe staatsveiligheidsdiens bedank nadat die poging tot ’n staatsgreep op die Sowjetpresident Michail Gorbatsjof se bewind misluk het.
Vroeë politieke loopbaan
In Mei 1990 is Poetin aangestel as burgemeester Sobtsjak se raadgewer oor internasionale sake en op 28 Junie 1991 as hoof van die komitee vir buitelandse betrekkinge van die burgemeester van Sint Petersburg se kantoor, met die verantwoordelikheid om internasionale betrekkinge en buitelandse beleggings te bevorder. Die komitee het ook besighede in Sint Petersburg geregistreer. Minder as ’n jaar later het ’n kommissie van die stad se wetgewende raad Poetin se werk ondersoek. Hulle het tot die gevolgtrekking gekom dat hy pryse te laag bepaal het en die uitvoer van metale van $93 miljoen goedgekeur het in ruil vir buitelandse koshulp wat nooit opgedaag het nie. Ondanks die kommissie se aanbeveling dat Poetin afgedank word, het hy tot in 1996 hoof van die komitee vir buitelandse betrekkinge gebly.
Van 1994 tot 1997 is Poetin in ander posisies in Sint Petersburg aangestel. In Maart 1994 het hy die eerste onderhoof van die stadsadministrasie geword. Van 1995 tot in Junie 1997 was hy hoof van die Sint Petersburgse tak van die pro-regeringsparty Rusland Is Ons Tuiste. Van 1995 tot Junie 1997 was hy ook die hoof van die adviserende raad van die koerant Sankt-Peterboergskije Wedomosti.
In 1996 het Sobtsjak die burgemeestersverkiesing verloor teen Wladimir Jakowlef. Poetin is teruggeroep na Moskou en in Junie 1996 het hy die onderhoof van die presidensiële departement van eiendomsbestuur onder Pawel Borodin geword. Hy het dié posisie tot in Maart 1997 beklee. In dié tyd was hy verantwoordelik vir die buitelandse eiendomme van die staat en het hy die oordrag van bates van die voormalige Sowjetunie en dié se Kommunistiese Party na die Russiese Federasie gereël.
Op 26 Maart 1997 het pres. Boris Jeltsin hom aangestel as onderhoof van die presidensiële staf, waar hy gebly het tot in Mei 1998, en hoof van die hoofbeheerdirektoraat van die departement van presidensiële eiendomsbestuur, tot in Junie 1998. Sy voorganger en opvolger in laasgenoemde posisie was Aleksei Koedrin en Nikolai Patroesjef, albei vooraanstaande politici en vennote van Poetin.